
ΠΡΟΣ:    ΥΠΕΞ – B3 Διεύθυνση
Κοιν.:     Υπουργείο Εξωτερικών
               - Δ.Γ. κ. Πρωθυπουργού
               - Δ.Γ. κ. Υπουργού
               - Δ.Γ. Υφυπουργού κας Παπαδοπούλου
               - Δ.Γ. Υφυπουργού κ. Θεοχάρη
               - Δ.Γ. Υφυπουργού κ. Χατζηβασιλείου
               - Γρ. Γεν. Γραμματέα ΔΟΣ & Εξωστρέφειας 
               - Α΄, Β΄ Γεν. Διευθύνσεις
               - Α7, B1, B6 Διευθύνσεις
- ΜΑ ΕΕ
- Προξενικές Αρχές ΗΠΑ και Γραφεία ΟΕΥ αυτών
- Επιχειρηματικούς συνδέσμους & Επιμελητήρια
Ε.Δ.:     Πρεσβεία Ουάσιγκτων
Θέμα: 	Επιβολή δασμών στις εισαγωγές Μη Επανδρωμένων Αεροπορικών Συστημάτων (UAS), καθώς και μερών και εξαρτημάτων αυτών στις ΗΠΑ
Την επιβολή δασμών στις εισαγωγές Μη Επανδρωμένων Αεροπορικών Συστημάτων (UAS), καθώς και των μερών και εξαρτημάτων τους στις ΗΠΑ ανακοίνωσε ο Πρόεδρος Τραμπ στις 13 Αυγούστου με Διακήρυξη που αναρτήθηκε στην ιστοσελίδα του Λευκού Οίκου. Η Προεδρική Διακήρυξη είναι διαθέσιμη εδώ και το συνοδευτικό της Ενημερωτικό Σημείωμα εδώ. 
Τα μη επανδρωμένα αεροσκάφη (drones) αποτελούν κρίσιμη τεχνολογία για τις σύγχρονες ένοπλες συγκρούσεις και τις τρέχουσες και μελλοντικές στρατιωτικές επιχειρήσεις των ΗΠΑ, ενώ η εξάρτηση από ξένες πηγές για κρίσιμα εξαρτήματα Μη Επανδρωμένων Αεροπορικών Συστημάτων δημιουργεί κινδύνους για την εθνική ασφάλεια και ευπάθειες στον τομέα της κυβερνοασφάλειας. Ως εκ τούτου, το μέτρο αποσκοπεί στην ταχεία ενίσχυση της εγχώριας παραγωγής drones για τη διασφάλιση της εθνικής και οικονομικής ασφάλειας των ΗΠΑ.
Συνοπτικά, προβλέπονται τα εξής:
· Νομική βάση των συγκεκριμένων δασμών είναι το Άρθρο 232 του Trade Expansion Act του 1962, όπως ισχύει σήμερα. 
· Δασμός 15% κατ’ αξίαν (ad valorem) σε drones και εξαρτήματα προέλευσης Ευρωπαϊκής Ένωσης, Ιαπωνίας, Λιχτενστάιν, Δημοκρατίας της Κορέας, Ελβετίας και Ταϊβάν, καθώς και δασμός 10% κατ’ αξίαν στα drones προέλευσης Ηνωμένου Βασιλείου, υπό την προϋπόθεση ότι το σύνολο του υλικού εξοπλισμού (hardware), του λογισμικού (software) και της τεχνολογίας προέρχεται από τις εν λόγω χώρες και τις ΗΠΑ (Παράρτημα IV της Διακήρυξης). 

Σε περίπτωση μη πλήρωσης των προϋποθέσεων αυτών, τα προϊόντα ενδέχεται να υπαχθούν στους γενικούς συντελεστές δασμού του Άρθρου 232 (25% και 100% κατ’ αξίαν δασμού).

· Δασμός 100% κατ’ αξίαν σε drones συγκεκριμένου μεγέθους ή με συγκεκριμένες δυνατότητες, που θεωρούνται ιδιαίτερα ευαίσθητα από πλευράς εθνικής ασφάλειας, στους σταθμούς σύνδεσης (docking stations) των εν λόγω drones, καθώς και σε ορισμένα κρίσιμης σημασίας εξαρτήματα αυτών. Η συγκεκριμένη κατηγορία drones περιλαμβάνει drones με μέγιστο βάρος απογείωσης άνω των 25 κιλών, καθώς και drones με δυνατότητα θερμικής απεικόνισης (Παράρτημα I της Διακήρυξης).

· Δασμός 25% κατ’ αξίαν σε ορισμένα drones μικρότερου μεγέθους, τα οποία δεν εγείρουν ιδιαίτερες ανησυχίες ως προς την εθνική ασφάλεια, καθώς και σε άλλα εξαρτήματα drones (Παράρτημα II και Παράρτημα III της Διακήρυξης). 

· Εξουσιοδοτείται ο Υπουργός Εμπορίου να θεσπίσει πρόγραμμα ενθάρρυνσης της μεταφοράς στις ΗΠΑ της παραγωγικής δραστηριότητας επιχειρήσεων που πραγματοποιούν νέες επενδύσεις στην παραγωγή drones και εξαρτημάτων τους (onshoring).
· Οι νέοι δασμοί τίθενται, κατά κανόνα, σε ισχύ στις 3 Σεπτεμβρίου 2026, ήτοι 21 ημέρες μετά την υπογραφή της Προεδρικής Διακήρυξης, ενώ για ορισμένα λιγότερο ευαίσθητα εξαρτήματα προβλέπεται μεταβατική περίοδος 180 ημερών, με έναρξη εφαρμογής στις 9 Φεβρουαρίου 2027.

